b'\n_START_ARTICLE_\nJonas Collett\n_START_SECTION_\nKarriere\n_START_PARAGRAPH_\nI 1795 ble han utnevnt til fogd i Numedal og Sandsv\xc3\xa6r og kom til Kongsberg \xc3\xa5ret etter. Han var konstituert amtmann i Buskerud i 1813-14._NEWLINE_Han deltok ved stormannsm\xc3\xb8tet p\xc3\xa5 Eidsvoll den 16. februar 1814, og sammen med Niels Aall ledet han forhandlingene med den svenske general Magnus Bj\xc3\xb6rnstjerna som resulterte i Mossekonvensjonen. Fra 1814 av hadde han en rekke sentrale roller i den norske forvaltningen og regjeringen, og ble formann for regjeringen (f\xc3\xb8rstestatsr\xc3\xa5d) i 1822. _NEWLINE_ Collett ledet Finansdepartementet en kort periode i 1818 og deretter fra 1822 til 1836._NEWLINE_Hans politiske makt var imidlertid mindre enn stattholderens, Baltzar von Platens. Men da Baltzar von Platen d\xc3\xb8de i 1829 ble ingen etterf\xc3\xb8lger som stattholder utnevnt f\xc3\xb8r Herman Wedel-Jarlsberg i 1836. Collett var i disse \xc3\xa5rene rikets mektigste mann, bortsett fra noen m\xc3\xa5neder i 1833 da kronprins Oskar var visekonge i Norge._NEWLINE_Broren Johan Collett etterfulgte Jonas som amtmann i Buskerud, var eidsvollmann og svigerfar til Camilla Collett.\n_START_SECTION_\nDekorasjoner\n_START_PARAGRAPH_\nCollett ble tildelt Dannebrogordenen i 1809. I 1815 fikk han Nordstjerneordenen og ble kommand\xc3\xb8r av denne ordenen i forbindelse med kroningen av Karl III Johan i 1818. I 1825 ble han serafimerridder.'